Allir luttakarar í FarGen-verkætlanini skulu skriva undir eitt kunnað samtykki-eisini rópt samtykkisváttan. Kunnaða samtykkið skal tryggja, at tú sum luttakari í FarGen hevur fingið nøktandi kunning um verkætlanina og tína luttøku í henni. Tú skalt hava lisið skjalið, Luttakarakunning um FarGen, og við kunnaða samtykkinum váttar tú m. a., at: • blóðroynd verður tikin av tær • tú hevur fingið skrivliga og munnliga kunning um FarGen-verkætlanina • tú hevur havt møguleika at sett spurningar og fingið nøktandi svar • tú veitst nóg mikið um endamál, mannagongd, fyrimunir og vansar til at vátta luttøku Sambært lóg má eingin viðgerð ella kanning fara fram, uttan at sjúklingurin ella luttakarin hevur latið sítt samtykki. Tú kanst altíð, og uttan grundgeving, taka títt samtykki aftur og biðja um at fáa tína blóðroynd og tínar dátur burturbeind. Velur tú at taka teg burtur úr verkætlanini, ávirkar tað á ongan hátt tíni rættindi til viðgerð í heilsuverkinum.